Tá Schengen ar cheann de na héachtaí is suntasaí a baineadh amach de bharr lánpháirtiú na hEorpa. Is limistéar é inar féidir le breis agus 420 milliún duine gluaiseacht gan bhac gan seiceálacha teorann, rud is fíor faoi earraí agus seirbhísí freisin. Cuireann Schengen le feidhmiú an Mhargaidh Aonair, agus tá buntáistí sóisialta agus eacnamaíocha ann do shochaí na hEorpa a bhuí leis an margadh sin .

Braitheann dea-fheidhmiú an limistéir gan rialuithe ag teorainneacha inmheánacha ar na Ballstáit a bheith ag cur creat dlíthiúil Schengen i bhfeidhm go héifeachtach agus go héifeachtúil. Tá iarrachtaí coiteanna ag teastáil chun ardleibhéal iontaoibhe frithpháirtí a choinneáil ar bun idir na Ballstáit. Mar thoradh ar an éagobhsaíocht i gcomharsanacht na hEorpa agus níos faide i gcéin, ar ghéarchéim na ndídeanaithe in 2015 agus ar na hiarmhairtí a bhain léi, ar phaindéim COVID-19, agus ar an mbagairt sceimhlitheoireachta leanúnach, rinne Ballstáit áirithe rialuithe ag teorainneacha inmheánacha a athbhunú. I gcásanna áirithe, rinneadh rialuithe a athnuachan roinnt uaireanta ó bhí 2015 ann. Leag na forbairtí sin béim ar an ngá atá le feabhas a chur ar fheidhmiú limistéar Schengen agus ar na huirlisí atá ar fáil chun Schengen a chur ag oibriú, lena n‑áirítear Sásra Meastóireachta agus Faireacháin Schengen. Leis an Sásra sin, fíoraítear go bhfuil na Ballstáit ag cur acquis Schengen i bhfeidhm i gceart agus déantar faireachán ar an méid sin, rud a chomhlánaíonn an dá cholún eile ar cuid de Rialachas Schengen iad. Cuimsíonn an dá cholún eile na bearta ag na teorainneacha seachtracha (bainistiú teorainneacha seachtracha) agus na bearta cúiteacha (comhbheartas víosaí, comhar póilíneachta, beartas um fhilleadh, agus Córas Faisnéise Schengen). Cé gur ionstraim theicniúil é an Sásra, is é is aidhm dó idirphlé polaitiúil a éascú maidir le staid Schengen. Sa chéad timthriall meastóireachta cúig bliana, áfach, níor chuir an Sásra brú polaitiúil leordhóthanach ar na Ballstáit aghaidh a thabhairt ar na heasnaimh a bhí ann agus ní raibh plé polaitiúil cuimsitheach maidir le Schengen mar thoradh ar an timthriall meastóireachta sin.

Cé gur chuir an Sásra feabhas ar an mbreisluach atá aige agus feidhmiú Schengen á áirithiú aige le linn an chéad timthrialla cúig bliana (2015-2019), mar gheall ar roinnt easnamh níor oibrigh an Sásra chomh héifeachtach agus a d’fhéadfadh sé agus níor oibrigh sé chomh héifeachtach agus ba cheart dó, rud a chuir bac air barr a chumais a bhaint amach. Tá trí fhadhb idirnasctha ann go háirithe, fadhbanna a eascraíonn as teipeanna i ndearadh an tSásra agus ina chur chun feidhme:

·Fócas straitéiseach teoranta agus scoilteadh suntasach a chuireann cosc ar fhorléargas a fháil ar fheidhmiú Schengen ina iomláine, rud a d’éascódh plé polaitiúil;

·Inniúlacht neamhleor a bheith in ann imthosca, forbairtí agus treochtaí reachtacha nua a shainaithint agus dul in oiriúint agus freagairt dóibh go tapa, go háirithe sáruithe ar chearta bunúsacha ag na teorainneacha seachtracha; agus,

·Glacadh leigheasanna agus cur chun feidhme leigheasanna atá mall, agus córas idir piaraí nach gcuireann an méid brú a mbeifí ag súil leis.

Tá tionchar ag na fadhbanna sin agus na húdair bainteacha (a léirítear go mion sa Tuarascáil ar an Measúnú Tionchair) ar fheidhmiú an tSásra agus, ar an iomlán, is é an toradh a bhíonn orthu dochar a dhéanamh d’athléimneacht limistéar Schengen.